Lige så hurtigt som prisen på benzin steg, lige så hurtigt forsvandt bilerne fra tankstationen. De fleste vidste nemlig godt, at prisen stiger klokken 10, men de få, der ikke havde timet deres tankning måtte betale mere end de plejer. De 13,27 kroner for en liter benzin er nemlig rekord. Ifølge butikschef på Statoil på Hadsundvej i Aalborg, Michael Starcke, er der flere grunde til, at prisen er steget igen igen. - Der er flere faktorer, der spiller ind. Eksempelvis uroen mellem Iran og vesten og større efterspørgsel på råolie, siger Michael Starcke. Den stigende pris betyder også utilfredshed hos kunderne. - Det er forfærdeligt. Men vi har jo brug for benzinen, siger pensionist fra Hals Bent Christensen, mens han tanker de dyre dråber. Og han er da også klar til at tage konsekvenserne, hvis benzinen fortsætter sin vej mod nye rekorder - Så sælger jeg bilen, og køber en Christianiacykel. Så er det da ovre, siger Bent Christensen.

Opsummering:
Fredag klokken 10 ramte brændstofspriserne et nyt højdepunkt, da standerne på Statoil på Hadsundvej i Aalborg skiftede til 13,27 kroner for én liter 95 blyfri.